Mathias' hjem er en hyggelig lille kvistlejlighed tæt ved den østligste af søerne og volden. Soveværelset er spartansk indrettet, dobbeltsengen stor og bekvem, og der er tykke mørke gardiner, hvilket man værdsætter i de lyse sommermåneder. Den kombinerede stue/spisestue er stor og lys med flotte grønne planter. Både køkken og badeværelse er små, men har alt nødvendigt. Det bedste ved lejligheden er dog en lækker sydvendt terrasse med udsigt over Garnisons kirkegårdens kæmpetræer, som vi nød i fuld drag. Eneste ulempe er de 88 trappetrin op til lejligheden, men den kendte vi på forhånd, og det var faktisk ikke så slemt.